### NN 64/2025 (4.4.2025.), Odluka o obavljanju poslova subvencioniranja po kreditnim programima koje Hrvatska banka za obnovu i razvitak obavlja u svoje ime i za račun Republike Hrvatske

VLADA REPUBLIKE HRVATSKE

829

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s člankom 10. stavcima 1. i 4. i člankom 12. stavcima 3. i 4. Zakona o Hrvatskoj banci za obnovu i razvitak (»Narodne novine«, br. 138/06. i 25/13.), Vlada Republike Hrvatske je na sjednici održanoj 3. travnja 2025. donijela

ODLUKU

O OBAVLJANJU POSLOVA SUBVENCIONIRANJA PO KREDITNIM PROGRAMIMA KOJE HRVATSKA BANKA ZA OBNOVU I RAZVITAK OBAVLJA U SVOJE IME I ZA RAČUN REPUBLIKE HRVATSKE

I.

Ovom Odlukom uređuju se poslovi subvencioniranja po kreditnim programima Hrvatske banke za obnovu i razvitak (u daljnjem tekstu: HBOR) koje radi poticanja sustavnog, održivog i ravnomjernog gospodarskog i društvenog razvitka Republike Hrvatske u svoje ime i za račun Republike Hrvatske obavlja HBOR, na temelju Programa povlaštenog financiranja po kreditnim programima Hrvatske banke za obnovu i razvitak (u daljnjem tekstu: Program).

Ovom Odlukom daje se ovlast za potpisivanje ugovora o obavljanju poslova u provedbi Programa iz stavka 1. ove točke između Vlade Republike Hrvatske i HBOR-a.

II.

Poslove subvencioniranja HBOR će u svoje ime i za račun Republike Hrvatske obavljati sukladno Programu koji donosi Nadzorni odbor HBOR-a.

U Programu iz točke I. stavka 1. ove Odluke, a uvažavajući raspoloživa sredstva i strateške ciljeve utvrđene strategijom poslovanja HBOR-a, utvrđuju se stope i mogući iznosi subvencija, ciljne skupine krajnjih korisnika subvencija, vrste ulaganja, namjene i aktivnosti za koje se mogu koristiti subvencije, načini kreditiranja krajnjih korisnika, vrste kredita i/ili proizvoda HBOR-a u okviru kojih se odobravaju subvencije i ostali uvjeti za provedbu Programa.

Krajnji korisnici iz stavka 2. ove točke mogu biti poslovni subjekti privatnog i javnog sektora, odnosno mikro, mali i srednji poduzetnici, poslovni subjekti srednje tržišne kapitalizacije, veliki poslovni subjekti te jedinice lokalne i područne (regionalne) samouprave, društva, ustanove i agencije u njihovom vlasništvu ili većinskom vlasništvu i/ili vlasništvu ili većinskom vlasništvu Republike Hrvatske i sl.

III.

Zakonom o izvršavanju Državnog proračuna Republike Hrvatske utvrđuje se godišnji iznos do kojeg HBOR može odobriti subvenciju po Programu iz točke I. stavka 1. ove Odluke.

Sredstva za subvenciju po Programu iz točke I. stavka 1. ove Odluke osiguravaju se u državnom proračunu Republike Hrvatske u visini iznosa subvencije koja dospijeva u proračunskoj godini.

IV.

U ugovoru iz točke I. stavka 2. ove Odluke utvrđuju se prava i obveze ugovornih strana, način i rokovi isplate sredstava HBOR-u, upravljanje računima i računovodstvo, izvještavanje i praćenje kao i ostali uvjeti i odredbe neophodni za provedbu poslova iz ove Odluke.

V.

Ovom Odlukom ovlašćuje se potpredsjednik Vlade Republike Hrvatske i ministar financija dr. sc. Marko Primorac da, u ime Vlade Republike Hrvatske, potpiše ugovor iz točke I. stavka 2. ove Odluke, u tekstu koji je je Vladi Republike Hrvatske dostavilo Ministarstvo financija aktom, klasa: 011-01/25-04/1, urbroj: 513-05-02-25-8, od 10. ožujka 2025.

VI.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/25-04/104

Urbroj: 50301-05/16-25-3

Zagreb, 3. travnja 2025.

Predsjednik
 mr. sc. Andrej Plenković, v. r.